Legendariese Jim Steinman oorlede | Netwerk24
Volgens Sky News het Bill Steinman, sy broer, Woensdag bevestig dat hy Maandag ná 'n lang siekbed in sy huis in Connecticut aan nierversaking dood is.
Hy het aan Associated Press gesê hy mis sy broer al klaar geweldig baie.
Steinman is bekend vir die treffers wat hy geskryf het vir Bat Out of Hell, Meat Loaf se topverkoper-album, en ook vir treffers wat Céline Dion, Air Supply en Bonnie Tyler gesing het.
Die webtuiste jimsteinman.com sê in 'n huldeblyk benewens sy genre-uitdagende bydraes tot musiek laat Steinman 'n belangrike nalatenskap van teater- en musiekvideo's agter.
Jim Steinman (links) en Meat Loaf in 1978. Foto: Getty Images
Hy is op 1 November 1947 in New York gebore en het sy loopbaan begin in musiekteater, waar hy opera-agtige rockliedjies en ballades, wat kenmerkend van sy styl geword het, geskryf en vervaardig het.
Steinman is met 'n Grammy vir sy werk aan Dion se album Falling Into You bekroon en is in 2012 in die Heldesaal vir liedjieskrywers opgeneem.
Meat Loaf se album Bat Out of Hell is in 1977 met Steinman se musiek uitgereik en het een van die topverkoper-albums van alle tye geword.
Hy het ook Meat Loaf se 1993-album Bat Out of Hell II: Back Into Hell en die opvolg in 2006, Bat Out of Hell III: The Monster Is Loose, geskryf, berig Skynews.
Dié drie albums was die inspirasie vir die rock-musiekproduksie Bat Out of Hell: The Musical, wat in 2017 die lig gesien het.
By sy inhuldiging in die Heldesaal vir liedjieskrywers het Meat Loaf gesê: "Daar is nie nog 'n liedjieskrywer soos hy nie. Ek kan hom nooit vergoed nie – hy het inderdaad so 'n groot invloed op my lewe gehad. Ek het soveel by hom geleer dat daar geen manier is waarop ek mnr. Jim Steinman ooit sal kan terugbetaal nie."
Tyler het Donderdag aan BBC News gesê Steinman was 'n ongelooflike mens wat omgegee het.
"Hy was 'n lieflike, humoristiese, vriendelike, ondersteunende, diep omgee-mens, asook die ongelooflike skrywer van die mees ikoniese liedjies."
In 1996 het hy saam met Andrew Lloyd Webber aan die musiekproduksie Whistle Down the Wind gewerk.
Lloyd-Webber het Steinman as "uniek" beskryf.
Jim Steinman Foto: Steinman Memorial Page www.jimsteinman.com
"Hy was enig in sy soort. Een van die mooiste, vriendelikste mense wat ek nog in hierdie bedryf teëgekom het," het Lloyd-Webber aan BBC Radio 4 gesê.
"Om te sê dat hy lief was vir (die Duitse komponis Richard) Wagner, sou dit nie regverdig nie. Hy was soort van die Wagner van rock."
Dion het ook hulde aan Steinman gebring en hom as 'n "musikale genie" beskryf.
"Die geleentheid om saam met hom te kon werk, was een van die grootste voorregte in my loopbaan," het sy getwiet. "Ek bid vir sy familie en vriende."